  Виталий Пронин Вотка ёросысь «Пихтовка» хозяйствоын чакламын вал котькуд гектар ӵыпетысь 800 килограмм чорыг басьтыны, нош будэтыны пӧрмыто 2-5 тонна. Луоз-а амалъёссэс мукет хозяйствоосы пыӵатыны - тодматскыны вуылӥз Удмуртилэн Тӧроезлэсь ужзэ быдэсъясь А. Бречалов. Вотка ёросысь «Пихтовка» хозяйствоын чорыг вордонэн тодматскон.Чорыг пӧлын пыласькон«Пихтовкаын» тамында карп будэтыны быгатэмзэс герӟало нимысьтыз технология кылдытэменызы. Чорыгзэс сюдо бусыосазы будэтэм ю тысен - та дунтэм усе. Но «Пихтовка» чорыг вордэменыз гинэ уг паймыты. Татын йӧл но трос кыско - котькуд скаллэсь шорлыдын 8 сюрс килограмм люкаське. Хозяйствоын ужа 180 адями, шоро-куспо уждунзы 30-40 сюрс манет.  Татчы уже куриськисьёс лачак.- Адямиос понна тужгес ӟеч юрттэт - со бадӟым уждун тырон. Та ик возе соосты  гурт удысын. Собере, милям улон интыен но шуг-секытъёс уг кылдо. Малпасько, ваньзэ тае котькуд хозяйство лэсьтыны уз быгаты, соин ик сюлмаськыны кулэ кун. Соку кадръёслы ёрмон уз кылды, - шуэ «Пихтовкаен» кивалтӥсь Георгий Крылов.Хозяйствоын, бадӟым уждун тырем сяна, ужасьёслы ӟеч юрттэт но сётӥське. Татын котькуд нылпи ваем нылкышнолы огпол сёто 16 сюрс манет, нылпиезлы 1,5 арес тырмытозь, толэзьлы быдэ 4 сюрс манет тыро. Со сяна, семьялы сётӥське быдэн 1,5 килограммен сӥль, чорыг, йӧл. Ужасьёссы зарезь дурын хозяйство чот шутэтско. Таин сэрен но берло дыре Пихтовка черкогуртын нылпи вордӥсь семьяос ялан йыло. Со сяна, хозяйство котьку юрттэ школалы, садлы, клублы. Гуртоос но кылдэм шуг-секытъёсынызы соку ик хозяйствое вамышто. Соин но Александр Бречаловлы гуртоослэн юанъёссы ик ӧй вал, шуыны луоз, пумиськон дыръя соос валэктӥзы: милемлы котьку хозяйство юрттэ бере, сюлмаськонъёсмы ӧвӧл.- Тӥляд кадь азьмынӥсь хозяйствоос вылын возиське Россия, - шуиз Александр Бречалов. - Тӥляд быгатонлыкъёсты мукет ужбергатӥсьёслы но туж тунсыко луыны кулэ.Нялтас вераса, шаерамы чорыг вордонэз азинтыны луонлыкъёс туж бадӟымесь. Георгий Крылов верамъя, асьме шуръёсын но ӵыпетъёсын будэтыны луэ 4 сюрс тоннаозь чорыг, со 500 миллион манетлэсь трос барыш вайыны, 500 ужан интыос кылдытыны быгатоз. Асьме шаерамы уго 8 сюрс 925 шур лыдъяське. 1962-тӥ арын СССР-ысь Министръёслэн Советсылэн постановленияз гожтэмын вал: Удмуртиын кылдытоно чорыг вордонъя 10 хозяйство. Но лэсьтыны вуттӥзы огзэ гинэ. Туннэ сыӵе хозяйствоез кылдытыны туж дуно усёз. Но Иж, Вотка, Камбарка, Пудэм ӵыпетъёсын чорыг будэтыны луысал. Колхозъёсын но ӵыпетъёссы вань. Таос бордысен ке но кутскимы ке, котькуд адямилы араз 4 килограмм сиымон чорыг вордыны быгатомы, шуэ Георгий Крылов. Ӵапак тамында чорыг сиыны косо эмъясьёс. Нош асьмеос 932 грамм гинэ сииськомы. Удмуртиысь Общественной палаталэн тӧроез П. Вершинин: аналтэм ӵыпетъёслы кузё кариськыны быгатысалзы фермеръёс.Шурез котыртонКызьы шаерамы тросгес чорыг поттоно, мар со понна кароно - та юанъёсъя Пихтовка черкогуртэ потазы Общественной палаталэн адямиосыз но. Палаталэн тӧроез Павел Вершинин верамъя, шаерысьтымы 77 гидроузел кузётэм лыдъяське. Тужгес бадӟымъёсыз ӵыпетъёс 12, котькудӥзлэн быдӟалаез 5 гектарлэсь ортче. Но соосты чаклась, сузясь ӧвӧл, выйисьёс трос луо. Со ӵыпетъёсты умоятон борды басьтӥськон вылысь трос уксё кулэ. Югдурысь потыны юрттыны быгатозы фермеръёс.Туннэ шаерамы чорыг вордыны мылкыд карись фермеръёс лачак, но кудпалтӥз басьтӥськыны уг тодо. Ужась фермеръёс но бадӟымесь шуг-секытъёс пыр пото. Кун ласянь чорыг вордӥсьёслы юрттэт уг сётӥськы. Нош аренда дун, выт ялан йыло. Юкаменск ёросысь «Шеп» хозяйствоен кивалтӥсь Сергей Данилов верамъя, одӥг адями визнанэн нуналаз 5 килограмм чорыг поттӥз ке, солэсь со понна уксё кутыны уг луы. Со ик жагтӥськыса кельтэ на. Ӵыпет вылад пырыны эн лэзьы ай - Прокуратураетӥ кысканы кутскозы. Нош макем трос браконьеръёс! Соин но сикъёсын, мурт синъёслэсь палэнын, шурез лушкем котыртӥсьёс ялан йыло. Сергей Данилов верамъя, ёросазы ик 8 хозяйство дась чорыг вордон но шутэтскон инты лэсьтон борды рос-прос басьтӥськыны. Туэ гужемысен та ласянь уж каньылгес мыныны кулэ. Выль закон кутэмын уго. Кылсярысь, нюлэскысь чаклам участокын џыпет љутыны, гурт удыслы  чорыг вордыны, шутэтскон инты лэсьтыны лэземын. Сыӵе интыосты котыртыны, асэстыны яра. Зэм, џыпетэз  ас вылаз гожтэм мурт котырысьтыз музъем понна но табере кыл кутоз, сое утялтыны кулэ луоз. Но со понна шутэтскись, чорыгась муртъёслэсь уксё курыны быгатоз.- Кузётэм ӵыпетъёсты кие кутыны, отын ужаны луонлыкъёс кылдытоно, документъёсын бызьылонэз капчиятоно, - Общественной палаталэн кенешаз министръёслы вазиськиз Александр Бречалов.«Пихтовка» хозяйство ужбергатӥсьёслы юрттыны, хозяйствоосты дышетыны дась луэмзэ вераз. Хозяйствое уго быдэс Россиысь предприятиос визь-кенешлы вуыло.Азинскисезлы - юрттэтАлександр Бречалов «Пихтовкалэсь» быгатыса ужамзэ нимысьтыз пусйиз Воткинскын калыкен пумиськон дыръя но.- Быгатӥсь хозяйствоослы эшшо золгес азинскыны юрттоно. Георгий Крылов но «Пихтовка» хозяйство - экономикаез ӝутыны юрттӥсь инъет. Луоз-а Удмуртия сыӵе ик инъет, быгатомы-а азинскыны - потоз ёрос йыръёслэн но бизнеслэн валче ужам бордысь, - шуиз Александр Бречалов.Соин  ик саклык висъяны чакламын шаермылы азинскыны юрттӥсь предприятиослы. Вотка ёросын соос кӧня ке. Кылсярысь, Галёво черкогурт котырын «Камские дали» шутэтскон комплекс ужа. Туристъёс понна татчы пристань лэсьтыны медо.  Кварса гуртысь предприятие лэсьтэ мувӧй поттонлы, гурт удыслы, сюресъёсты юнматыны реагентъёс. Зэм, соосты шаермылэн палэназ келя, асьме рыноке сюрес уг шедьты. Александр Бречалов оскытӥз, вуззы ӟеч ке, сое шаерамы вӧлмытозы.Шаерамы трос активъёс. Но соосты рос-прос ум кутӥське,  республика но соослэсь пайда уг басьты. Соин ик куд-огзэ вузаны, отчы бизнесэз лэзьыны умойгес луоз, эсьма, барыш вайыны кутскоз, шуиз Александр Владимирович. Август пумын ёрос йыръёсты люкаса, чаклаломы, кызьы ёросъёсты 2018-тӥ-2020-тӥ аръёсы азинтыны луоз. Отын одно ик санэ басьтомы шуръёсты но ӵыпетъёсты уже кутонэз, пусйиз кивалтӥсь.Сюресъёсты но выль сямен лэсьтозы. Нырысь ик тупатъялозы гуртъёсысь тужгес зол бырем 5 сюресэз, гуртъёс вискысь 3 сюресэз но 2 мукет объектэз, кылсярысь, выжез. Соин ик котькуд ёрос али сыӵе сюресъёсты бырйыны кулэ.  Вотка ёросын 2018-тӥ арын озьы тупатозы Банное-Светлое, Светлое-Чёрное, Светлое-Вотка сюресъёсты но Сива шур вамен выжез.  Нырысь ик саклык висъяськоз тулыс но сӥзьыл дэриен пырыны-потыны луонтэм сюресъёслы. Со сяна, сюрес лэсьтон азьын чаклалозы кыӵе ужало гуртысь предприятиос.Удмуртилэн Тӧроезлэсь ужзэ быдэсъясь Вотка-Кельчино сюресэз чакланы вуылӥз на. Та сюрес выль амалъя лэсьтэмын: нимысьтыз машина - ресайклер - вуж асфальт сиез пыргытэ, щебёнкаен сура, со выль асфальтлы зэмос бетон кадь инъет луэ. Эсьма, сыӵе сюрес кезьытэз но секытэз чида, со вылтӥ кемагес ворттылыны луэ. Таӵе амал ассэ умой возьматӥз ке, озьы тросгес сюресъёсты лэсьтозы.Елена Сараматова     